  Виталий Пронин 16 ар талэсь азьло удмурт нылъёс куспын нырысьсэ ортчиз «Чеберина» ӵошатскон. Валамон, быдэс странаез азьпалтыны асьмелы бер вал ни - Россиын «миссъёс» сайказы 8 арлы вазьгес - 1988-тӥын. Но Москваын - дуно кузьымъёс но йыр поромымон контрактъёс. Ижын - одӥг нуналлы данъян.Пусйымон огез: тузӥ нылъёсты быръёнъя ӵошатсконъёсмы асьмелэн одӥг гинэ ӧвӧл. Вить пол ортчылӥз «Чеберина», одӥг пол - «Чеберай». Егитъёс радъязы мукет - нокыӵе пафостэк - ужрадъёсты: «Мисс Удмуртлык» но «Мисс Италмас».Нялтас вераса, нылъёслы таӵе вожвылъяськонъёс туж кулэ. «Удмурт дунне» газет но куинь пол ортчытъяз ӵошатскон - туспуктэм ыстоно но ачид сярысь пичияк гожтоно. Газет баме вожмаськыса куриськылћзы.Районъёсын но «Чеберинаос» лачак. Тани арысь аре Пичи Пурга ёросысь нылъёс понна конкурс ортче.- Ньыль пол бӧрсьысь «Чеберина» радъямы ни. Туэ 11 нылъёс ӵошатсконэ пыриськизы, - вера ёросысь культура юртысь методист Елена Пименова.Нырысь араз Леналы капчи ӧй вал. Сценарий гожтон, нылъёсты конкурсэ ӧтён сяна, аслыз ик спонсоръёсты но утчано луиз. Но ужамезлэн емышез вуоно араз ик быгыльскиз - коньдоно адямиос тулыс вуэмъя асьсэос «Чеберина» сярысь юалляськыны кутскизы. Куро бере - Лена нош ик уж борды басьтӥськиз. Конкурсэз радъяны коньдонэн пичияк юртто районысь культурая юрт но администрациысь культурая отдел. Нош нылъёслы кузьымъёслы уксёзэс кисьто спонсоръёс. Вожмаськыса кадь юртто. Тани районысь банкъёс но, такси служба но, автошкола но, ужбергатӥсьёс но уг сукъясько. «Чеберинае» пыриськись нылъёслэн киоссы тырмо сяська керттэтъёсын.- Фен выллем чыры-пыры арбериос но нылъёслы ноку мултэс ӧвӧл, - шуэ Лена Пименова. - Кузьымъёс чотын - ӟеч косметика. Туэ райцентрысь автошкола одӥг ныллы праволы дышетскыны сертификат кузьмаз, мукетъёсызлы но бадӟым скидка сћзизы.Жюри но Пургалан туж эркын быръемын. Пӧлазы вань эмъясь, егитъёсын ужась специалист, егитъёслэн парламентазы быръем мурт, спонсоръёс.- Чебер нылъёс шоры учкыны котьку но тунсыко, - шуэ ди-джей МоNIKI, со ик ИжГТУ-ысь студент Никита Москвин. - Нылъёсты адӟон понна конкурсэ визьтэммыса мынӥськом вал. Кылем арын жюрие ӧтизы - районын егитъёслэн парламентазы быръемын, соин, дыр. Пургаос та конкурслы сокем дышемын, возьмало сое. Нош «Чеберинаез» шуак-дуак быдтӥзы ке, калык тае уз вала.* * *Нимысьтыз вераны кулэ пурга чеберина сярысь. Туэ коронаез утӥз Улћнь Юри гуртысь Катя Романова. Конкурсэ пыриськон понна Турциын ужась нылаш юри вордскем палъёсаз бертӥз. Куинетӥ арзэ Катя Турциысь курортъёсын аниматор луыса ужа. Нылаш йыр поромымон чебер гинэ ӧвӧл - визьмо но. Ижысь педколледжын со англи кылэз дышетӥз. Отӥяз УдГУ-ысь история факультетэз йылпумъяз. Дышетскон висказ школаын ужаса вуиз. Но огнуналэ улонзэ чутрак воштэмез потӥз - озьы кунгож сьӧры кошкиз.- «Чеберинае» пыриськыны кемалась ӵектӥзы ни, - шуэ Катя. - Но аслым осконэ пичигес вал. Клубын ужасьёсмы юрттом шуизы но - пумитъяськыса ӧй выры.Пичи Пургаын конкурс кӧня ке люкетлэсь кылдӥз. Асэныд но тодматоно, туала манерен удмурт дӥсь но пӧрмытоно. Купальникен гинэ сцена вылэ потыны уг косо. Катялы бон таиз туж тупасал - солярийын пыжыса, сыӵе ненег шоколад куо уд луы. Но нылашлы вормон сотэк но пиштӥз. Сцена вылын ассэ йӧно воземез сяна, дунъясьёслы туж кельшиз кампет бумагалэсь пӧрмытэм удмурт дӥсез. Дэрем но, айшет но, кышет но туж тузӥ адскизы.Районын вормемез бере Катялы ассэ эскерыны туж тупасал республикаын но. Зэм, малпанзэ быдэстыны уз кылды, дыр. Угось «Чеберай» конкурсэ пыриськыны быгато 15-25 аресъемъёс гинэ. Нош пурга чебериналы 26 тырмиз ни.* * *Жаляса верано, республикаын конкурс радъясьёс уг вырӟо. Историе ӧжытак выёно ке, «Чеберина» ӵошатсконлы кутскон сётӥз вал радиожурналист Галина Кондратьева. Солэн кужымез тырмиз 5 конкурслы - 2006-тӥ арозь. 2010-тӥ арын та ужез улӟытыны малпазы «Дэмен» но «Удмурт кенеш», озьы конкурслэн нимыз воштӥськиз - «Чеберай» луиз. Вожвылъяськонэз чаклазы кык арлы огпол карыны. «Удмурт кенешлэн» планаз конкурсэз туэ апреле ортчытоно шуыса пусйиллям, нош уж быдэсмытэк кылиз.2013-тӥ арын фин-угор калыкъёслэн «Звезда Севера» конкурссы Удмуртиын ортчыны кулэ. 2011-тӥ арын шаркан ныл Ксения Воронцова отын вормись луиз.Иське, отчыозь нош ик так улом? Йыре шукке - лэсьтӥськом, дыр уг окмы - вунэтӥськом. Таӵе «политикаен» йӧно удмурт имидж уд лэсьты. Нош макем бадӟым вормон басьтысалмы, Удмуртилэн туала тусыз «Чеберай» конкурс луысал ке. Татын ик - удмурт кылэз но удмурт сямез утён, шаплы но чебер нылъёсты шараян, егитъёс пӧлы удмуртлыкез вӧлмытон. Сыӵе паймымон шоу «пӧзьысал». Егитъёс - нылъёс но, пиос но - возьмало ук сое! Оло, таяз радэ ӵапак вырӟоно «Шунды» огазеяськонлы?Удмурт чеберайёс уг возьмало туж дуно кузьымъёс. Тодэ лыктэ, 2006-тӥ арын Надежда Яковлевалы сётӥзы зарезь дуре путёвка - Крыме вуылӥз. 2010-тӥ арын котькудӥзлы дыдылы 2 сюрс манет сётӥзы. Кӧтсэс ӝож ӧз каре Дыдыкай но Мусокай ним басьтэм дыдыослэсь - таосызлы 5 сюрс но 8 сюрс манет сётӥзы. Нош Ксения Воронцоваез 15 сюрс манетэн шумпоттӥзыВог Олён. Тодӥськоды-а тӥ удмурт чеберинаослэсь нимтулъёссэс?1996-тӥ арын - Наталья Кашина, шаркан ныл.1998-тӥ арын - Алёна Фёдорова, якшур-бӧдья ныл.2000-тӥ арын - Елена Дюкина, яр ныл.2002-тӥ арын - Наталья Петрова, шаркан ныл.2006-тӥ арын - Надежда Яковлева, пурга ныл.2010-тӥ аре кутскиз «Чеберай». Вормиз шаркан ныл - Ксения Воронцова. Та тулыс ик уй клубын ортчиз «Мисс «Удмуртлык». Вожвылъяськонын ваньзэс азьпалтӥз алнаш ныл Настя Петрова. Туэ «Италмас» сяська вузан салон но «Юмшан» промогруппа азьланьтӥзы та ӵошатсконэз. «Мисс Италмас» луиз шаркан ныл Лилия Кондратьева.  